b"\n_START_ARTICLE_\nPartit Socialista d'Alliberament Nacional Provisional\n_START_SECTION_\nHist\xc3\xb2ria\n_START_PARAGRAPH_\nEl PSAN-P es va escindir del PSAN arran de les cr\xc3\xadtiques sobre la incapacitat del partit per crear un moviment pr\xc3\xb2piament independentista. Aquestes cr\xc3\xadtiques desembocarien en un conjunt de tensions les quals acabarien creant el PSAN-P, el qual deu el seu nom a la IRA-Provisional. Entre els seus principals dirigents destacaren Carles Castellanos, Eva Serra i Puig i Agust\xc3\xad Alcoberro._NEWLINE_Aquest nou partit era m\xc3\xa9s partidari de la lluita armada, la qual cosa oblig\xc3\xa0 a exiliar-se una part important de la direcci\xc3\xb3. El PSAN-P, amb un car\xc3\xa0cter rupturista, de vocaci\xc3\xb3 nacional-popular i d'enfrontament directe contra l'Estat, firma un tractat d'acord amb ETA i la Uni\xc3\xb3n do Pobo Galego per col\xc2\xb7laborar, conjuntament, amb els respectius moviments d'alliberament nacional. Aix\xc3\xad mateix, El PSAN-P s'adhereix a la Carta de Brest. En aquest sentit, impulsa el Col\xc2\xb7lectiu d'Obrers en Lluita (COLL) i tota una s\xc3\xa8rie d'organitzacions sectorials. Tamb\xc3\xa9 l'OLLA era vinculada a elements del partit. Va demanar el boicot a les eleccions generals espanyoles de 1977._NEWLINE_Fou el Partit Socialista d'Alliberament Nacional-Provisional, juntament amb altres forces pol\xc3\xadtiques, qui cre\xc3\xa0 el Comit\xc3\xa8 Catal\xc3\xa0 contra la Constituci\xc3\xb3 Espanyola. Posteriorment, en el Congr\xc3\xa9s de Ri\xc3\xa0 (Conflent) de 1979, l'organitzaci\xc3\xb3 es fusion\xc3\xa0 amb altres grups, com OSAN (Organitzaci\xc3\xb3 Socialista d'Alliberament Nacional), donant pas a IPC (Independentistes dels Pa\xc3\xafsos Catalans), organitzaci\xc3\xb3 que al seu torn participar\xc3\xa0 en la creaci\xc3\xb3 del Moviment de Defensa de la Terra, el 1986."